Ir-raba’ laqgħa fil-magħluq bejn il-Gvern u l-Oppożizzjoni dwar l-iskema tal-Individual Investor Programme, jew il-bejgħ taċ-ċittadinanza, se jkomplu llum. Il-Kap tal-Oppożizzjoni Simon Busuttil żvela dan il-bieraħ fuq Twitter meta qal li huma se jkomplu jagħmlu l-każ tagħhom kontra l-bejgħ taċ-ċittadinanza. Fit-taħdidiet qed jieħdu sehem il-Ministru għall-Intern Emanuel Mallia u s-Segretarju Parlamentari għall-Ġustizzja Owen Bonnici għan-naħa tal-Gvern u Jason Azzopardi u Karol Aquilina għall-Oppożizzjoni. Qed jieħu sehem ukoll il-Professur Joe Bannister, chairman tal-Awtorità Maltija għas-servizzi finanzjarji. L-aħħar laqgħa saret ġimgħatejn ilu – it-tielet waħda twila fis-sensiela biex jinstab kompromess dwar iż-żewġ naħat dwar l-iskema. Imkejjen kwotati mill-media qalu li ġie reġistrat xi progress iżda ż-żewġ naħat għadhom l’l bogħod minn kunsens – speċjalment jekk  min jixtri l-programm għandux jinvesti f’Malta, ikollux proprjetà, u jiġix joqgħol Malta jew Għawdex għal perijodu fis-sena. Sadanittant, intqal mhux uffiċjament li l-Parlament Ewropew se jiddiskuti l-iskema fil-15 ta’ Jannar. Id-deċiżjoni dwar dan id-dibattitu ttieħdet il-bieraħ fi Strasburgu mill-presidenti tal-gruppi politiċi waqt il-Konferenza tal-Presidenti. Il-Membri Parlamentari Ewropej, il-Kunsill u l-Kummissjoni se jkunu mistiedna biex jieħdu sehem fid-dibattitu. Konferma dwar dan id-dibattitu mistennija tingħata dalgħodu fejn din il-kwistjoni mistennija tkun diskussa waqt laqgħa tal-Presidenza tal-Parlament Ewropew.